ვარხანი

ვარხანი — სოფელი საქართველოში (სამცხე-ჯავახეთის მხარე), ადიგენის მუნიციპალიტეტში, ვარხანის ადმინისტრაციული ერთეულის ცენტრი (სოფლები: აბასთუმანი, ვარხანი, საღრძე, ფარეხა). 

მდებარეობს მდინარე ოცხის მარცხენა მხარეს, ახალციხე-ბაღდათის საავტომობილო გზაზე, ზღვის დონიდან 1130 მეტრზე, ადიგენიდან 16 კმ-ში, ახალციხიდან (უახლოესი რკინიგზის სადგური) 20 კმ-ში.

ისტორია
1595 წლის „გურჯისტანის ვილაიეთის დიდი დავთრის“ მიხედვით ახალციხის ლივის ალთუნკალეს ნაჰიეს (რაიონი) ეკუთვნოდა, სადაც ცხოვრობდა 25 კომლი ქართველი (როსება ანანიასძე, ივანე აბასძე, გიორგი გულიასძე, იორდანე ონანისძე, ვარმელ ნურალისძე, ბადურა აბრმასძე, იასონ სოლომანისძე, ბასილ პაპასძე, ენუქა გულასძე და სხვ.). იხდიდნენ 14 000 ახჩას. 

1870 წელს ვარხანში 52 კომლი ცხოვრობდა. 1944 წელს აქ მცხოვრები მაჰმადიანი ქართველები შუა აზიაში გადაასახლეს, აქ კი მოსახლეობა იმერეთიდან გადმოიყვანეს. საბჭოთა პერიოდში მოქმედებდა მებოსტნეობა-მერძევეობის მეურნეობა.ქართული საბჭოთა ენციკლოპედია, ტ. 4, გვ. 317, თბ., 1979 წელი. 

ვარხანში შემორჩენილია XIX საუკუნეში აგებული ჯამე. სოფლის მიდამოებში აღმოჩენილია ადრებრინჯაოს ხანის ნამოსახლარი.

მოსახლეობა
2014 წლის აღწერის მონაცემებით სოფელში ცხოვრობს 671 ადამიანი.

 აღწერის წელი  მოსახლეობა  კაცი  ქალი 2002  814  375  439 2014   671  321  350

ლიტერატურა

ჯიქია ს., „გურჯისტანის ვილაიეთის დიდი დავთარი“, წგ. 2-3, თბ., 1941-1958.

სქოლიო

კატეგორია:ადიგენის მუნიციპალიტეტის სოფლები